HU Az Európai Unió Hivatalos Lapja C 353/15

Értesítés a Kínai Népköztársaságból származó egyes feldolgozott vagy tartósított citrusfélék (mandarin stb.) behozatalára vonatkozó dömpingellenes vizsgálat részleges újraindításáról

2011/C 353/10

A T-122/09. sz. ügyben 2011. február 17-én hozott ítéletében (a továbbiakban: ítélet) a Törvényszék megsemmisítette a Kínai Népköztársaságból származó egyes feldolgozott vagy tartósított citrusfélék (mandarin stb.) behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló, 2008. december 18-i 1355/2008/EK tanácsi rendeletet (1) (a továbbiakban: megtámadott rendelet), amennyiben az a Zhejiang Xinshiji Foods Co. Ltd-re és a Hubei Xinshiji Foods Co. Ltd-re vonatkozik (a továbbiakban: kérelmezők).

2011 áprilisában a Bizottság fellebbezést (2) nyújtott be, amelyben az ítélet hatályon kívül helyezését kérte. A fellebbezési eljárás még nem zárult le.

1. A dömpingellenes vizsgálat részleges újraindítása

Ítéletével a Törvényszék helyt adott a kérelmező a védelemhez való jogának megsértésére és az indokolás hiányára vonatkozó panaszának, és semmissé nyilvánította a megtámadott rendeletet. A Törvényszék mindenekelőtt úgy ítélte meg, hogy a megtámadott rendelet elfogadásához vezető eljárásban megsértették a panaszosok védelemhez való jogát, és nem bocsátották rendelkezésükre az annak megállapításához szükséges információkat, hogy – a piac szerkezetére tekintettel – megfelelő volt-e a Kínából származó termékek árának kiszámításakor figyelembe vett, behozatal utáni költségek kiigazítása. Az indokolási kötelezettség tekintetében a Törvényszék úgy vélte, hogy egy intézkedés indokolását magának az intézkedés szövegének kell tartalmaznia, és nem később benyújtott írásbeli vagy szóbeli magyarázat keretében kell kifejteni, amikor az intézkedés már európai uniós bíróságok eljárásainak tárgyát képezi.

A bíróságok (3) elismerik, hogy olyan esetekben, amikor egy eljárás több adminisztratív lépésből áll, ezek egyikének semmissé nyilvánítása nem semmisíti meg a teljes eljárást. A dömpingellenes eljárás az ilyen többlépcsős eljárások egyike. Következésképpen a végleges intézkedéseket kivető dömpingellenes rendelet egyes részeinek semmissé nyilvánítása nem vonja maga után a szóban forgó rendelet elfogadását megelőzően lefolytatott eljárás egészének semmissé nyilvánítását. Másfelől az Európai Unió működéséről szóló szerződés 266. cikke értelmében az Európai Unió intézményei kötelesek teljesíteni a Törvényszék 2011. február 17-i ítéletében foglaltakat. Ennek megfelelően az Unió intézményeinek lehetőségük van az ítéletnek való megfelelés során arra, hogy a megtámadott rendeletet azon szempontokból helyesbítsék, amelyek annak megsemmisítését eredményezték (4). Meg kell jegyezni, hogy a megtámadott rendelet valamennyi egyéb ténymegállapítása, melyet az ítélet nem érint, továbbra is érvényben marad.

A Bizottság ezért úgy határozott, hogy részlegesen újraindítja a Kínai Népköztársaságból származó egyes feldolgozott vagy tartósított citrusfélék (mandarin stb.) behozatalára vonatkozó dömpingellenes vizsgálatot annak érdekében, hogy a fentiekben említett törvényszéki ítéletet végrehajtsa a Zhejiang Xinshiji Foods Co. Ltd és a Hubei Xinshiji Foods Co. Ltd. tekintetében.

2. Az eljárás

Miután a tanácsadó bizottsággal folytatott konzultációt követően megállapítást nyert, hogy a dömpingellenes vizsgálat részleges újraindítása indokolt, a Bizottság az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet (a továbbiakban: alaprendelet) (5) 5. cikke alapján az Európai Unió Hivatalos Lapjában közzétett értesítéssel (6) megindított dömpingellenes vizsgálatot részlegesen újraindítja a Kínai Népköztársaságból származó egyes feldolgozott vagy tartósított citrusfélék (mandarin stb.) behozatalára vonatkozóan.

Ahogy arról fentebb már szó esett, a Bizottság fellebbezést nyújtott be. A fellebbezés az ítélet rendelkező részének hatályára korlátozódik, amennyiben az semmissé nyilvánítja a vámot; ugyanakkor vitathatatlan, hogy a szóban forgó jogi hiányosság legfeljebb csak korlátozott mértékben hathatott a vám szintjére. Ezért, mivel a fellebbezés nem érinti az ítélet indokait, a Bizottság azt mérlegeli, hogy megfelelő lenne-e már most bizonyos következtetéseket levonni a Törvényszék által megállapított jogi hiányosságok alapján, mielőtt az Európai Bíróság határozna a fellebbezésről. Emellett a Bizottság azt is meg fogja vizsgálni, hogy már a Bíróság határozata előtt orvosolhatók-e a Törvényszék által megállapított, az előző bekezdésben ismertetett jogi hiányosságok.

Az újraindítás hatálya a fentiekben említett ítélet végrehajtására korlátozódik a Zhejiang Xinshiji Foods Co. Ltd és a Hubei Xinshiji Foods Co. Ltd tekintetében.

A Bizottság felkéri az érdekelt feleket, hogy ismertessék álláspontjukat, szolgáltassanak információkat, és állításaikat támasszák alá bizonyítékokkal. Ezen információknak és az ezeket alátámasztó bizonyítékoknak a 3. pont a) alpontjában megállapított határidőn belül kell beérkezniük a Bizottsághoz.

A Bizottság meghallgathatja továbbá az érdekelt feleket, amennyiben olyan kérelmet nyújtanak be, amelyből kitűnik, hogy meghallgatásukat különleges okok indokolják. E kérelmet a 3. pont b) alpontjában megállapított határidőn belül kell benyújtani.

3. Határidők

a) Jelentkezés, információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, a feleknek – eltérő rendelkezés hiányában – az ezen értesítésnek az Európai Unió Hivatalos Lapjában való közzétételét követő 20 napon belül jelentkezniük kell a Bizottságnál, ki kell fejteniük álláspontjukat, továbbá a Bizottság rendelkezésére kell bocsátaniuk a birtokukban lévő információkat. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha valamely fél a fent említett határidőn belül jelentkezik a Bizottságnál.

b) Meghallgatások

Az érdekelt felek ugyanezen 20 napos határidőn belül kérhetik a Bizottság előtti meghallgatásukat is.

4. Írásbeli beadványok, levelek

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formátumban), és fel kell tüntetniük nevüket, címüket, e-mail címüket, telefon- és faxszámukat. Az érdekelt felek valamennyi bizalmas írásos beadványát – beleértve az ezen értesítésben kért információkat, és a leveleket – „Limited” (7) (Korlátozott hozzáférés) jelöléssel kell ellátni; az alaprendelet 19. cikke (2) bekezdésének megfelelően ezekhez nem bizalmas jellegű változatot is rendelkezésre kell bocsátani, amelyet „For inspection by interested parties” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

5. Az együttműködés hiánya

Abban az esetben, ha az érdekelt felek bármelyike megtagadja a szükséges információkhoz való hozzáférést, vagy a határidőn belül nem szolgáltat információkat, illetve ha a vizsgálatot jelentősen hátráltatja, az alaprendelet 18. cikkével összhangban a rendelkezésre álló tények alapján megerősítő vagy nemleges megállapítások tehetők.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezeket az információkat figyelmen kívül kell hagyni, és – az alaprendelet 18. cikkében foglaltak szerint – a rendelkezésre álló tényekre lehet támaszkodni. Ha valamelyik érdekelt fél nem, vagy csak részben működik együtt, és ezért a megállapítások alapjául a rendelkezésre álló tények szolgálnak, az eredmény kedvezőtlenebb lehet e fél számára, mintha együttműködött volna.

6. Személyes adatok feldolgozása

A Bizottság felhívja a figyelmet arra, hogy a vizsgálat során gyűjtött valamennyi személyes adatot a személyes adatok uniós intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (8) megfelelően fogja kezelni.

7. Meghallgató tisztviselő

A Bizottság felhívja továbbá a figyelmet arra, hogy ha az érdekelt felek úgy ítélik meg, hogy védelemhez való joguk gyakorlása során nehézségekbe ütköznek, kérhetik a Kereskedelmi Főigazgatóság meghallgató tisztviselőjének közbenjárását. A meghallgató tisztviselő összekötő szerepet tölt be az érdekelt felek és a Bizottság szolgálatai között: az eljárás során szükség esetén közvetít az érdekeik védelmét érintő eljárási kérdésekben, különös tekintettel az aktához való hozzáférésre, az adatok bizalmas kezelésére, a határidők meghosszabbítására, valamint az írásban és/vagy szóban kifejtett álláspontok kezelésére. További információk, valamint a meghallgató tisztviselő elérhetősége és weboldala a Kereskedelmi Főigazgatóság webhelyén található (http://ec.europa.eu/trade).

(1) HL L 350., 2008.12.30., 35. o.

(2) C-195/11 P.

(3) T-2/95. sz. ügy, Industrie des poudres sphériques (IPS) kontra Tanács (1998), EBHT II-3939.

(4) C-458/98 P. sz. ügy, Industrie des poudres sphériques (IPS) kontra Tanács (2000), EBHT I-08147.

(5) HL L 343., 2009.12.22., 51. o.

(6) HL C 246., 2007.10.20., 15. o.

(7) Ez azt jelenti, hogy a dokumentum csak belső használatra szolgál. A dokumentumnak az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelmet kell biztosítani. Az alaprendelet 19. cikke és az 1994. évi GATT VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül.

(8) HL L 8., 2001.1.12., 1. o.